Det er en utfordring at kommunene har vært sultefôret over svært mange år, og det er et betydelig etterslep – for å bruke det ordet – i kommunal sektor. Den sultefôringa og det etterslepet som ligger der i kommunal sektor, er så omfattende at vi greier ikke å rette opp dette på ett år. Ja, jeg har mange gode rapporter om ting som skjer i kommunene, men jeg får jo også de samme rapportene som representanten Thomsen gjør, om at ting ikke er så bra som de skal være. Det vil ta tid å rette opp det som har vært den store ubalansen i kommunal sektor, men vi er på gang. Vi har tatt store løft. Og så tar nok ikke jeg budsjettbehandlinga her i denne sal i første omgang. Den får vi ta innad i Regjeringa først, og vi kommer tilbake til Stortinget på de tidspunktene vi skal komme tilbake til Stortinget.